**Nr. 5/09.01.2014**

Către

**GUVERNUL ROMÂNIEI**

**DOMNULUI PRIM-MINISTRU VICTOR VIOREL PONTA**

**Domnule Prim-Ministru,**

Federația Sindicatelor din Educație „SPIRU HARET” – federație reprezentativă și semnatară a Contractului Colectiv de Muncă Unic la Nivel de Sector de Activitate Învățământ Preuniversitar – față de numeroasele sesizări primite din partea membrilor de sindicat, vă solicită să dispuneți măsurile necesare în vederea urgentării plății salariului aferent lunii decembrie 2013 pentru personalul din învățământ.

Menționăm că acesta ar fi trebuit să fie operat începând cu data 5 ianuarie 2014, dar, ca urmare a apariției ***Ordinului nr. 2006 din 13 decembrie 2013 privind modificarea ordinului ministrului finanţelor publice nr. 1.271/2004 pentru aprobarea precizărilor privind structura codurilor IBAN aferente conturilor de cheltuieli şi venituri bugetare, precum şi conturilor de disponibilităţi deschise la unităţile trezoreriei statului***, plata efectivă va fi întârziată chiar și cu 10 zile.

Vă facem cunoscute câteva probleme generate de ordinul mai sus menționat, atât pentru unitățile de învățământ, cât și pentru salariații din sistem:

* plățile se fac pe fiecare articol în parte, pentru fiecare persoană, respectiv: câte un ordin de plată pentru fiecare reținere (sănătate, pensii, șomaj, CAR, alte rețineri);
* ordinele de plată se fac de către unitățile de învățământ pe o hârtie specială;
* facturile pentru fiecare utilitate în parte, se fac separat, pentru fiecare nivel de învățământ (preșcolar, primar, gimnazial, secundar inferior, secundar superior, postliceal, școală profesională, cămine și cantine). Unei persoane care este încadrată pe două sau trei niveluri de învățământ la aceeași unitate de învățământ, îi corespunde un număr dublu/triplu de ordine de plată;
* o unitate de învătământ are un număr de aproximativ **70 de conturi**, față de 6 conturi existente la data de 31 decembrie 2013;
* pentru un singur salariat se întocmesc minim 4 ordine de plată;
* o unitate de învățământ genereză un minim de **96 ordine de plată** (pe vechiul sistem maxim 10 ordine de plată);
* comisioanele bancare vor fi mai mari pentru fiecare salariat în parte, deoarece băncile comisionează pentru fiecare ordin de plată;
* semnăturile electronice nu sunt recunoscute la instituțiile bugetare decât pe o singură unitate de învățământ. Avem situații în care un administrator financiar are post în două unități de învățământ și nu poate să-și depună semnătura electronică decât pentru una singură.

Aceste modificări impuse, în regim de urgență, de către Ministerul Finanțelor Publice, care duc la întârzierea acordării drepturilor salariale, au creat o stare de nemulțumire în rândul salariaților din sistemul de învățămât. În plus, acest ordin, prin aplicarea lui și în sistemul de învățământ, a crescut și mai mult birocratizarea.

Pe această cale, vă cerem să interveniți pentru sancționarea drastică a tuturor persoanelor care au generat această bulversare a sistemului de învățământ și, totodată, să dispuneți remedierea tuturor deficiențelor care au apărut în urma aplicării Ordinului nr. 2006/2013.

**PREŞEDINTE**

**Prof. Marius Ovidiu NISTOR**